De mange tusinde kvinder, som venter på en screening for brystkræft, vil blive indkaldt inden udgangen af 2007. Sådan lyder det fra Danske Regioner efter kritik af regionerne fra både Folketinget og Kræftens Bekæmpelse. Politikere og eksperter meldte sig på banen, fordi flere regioner mandag erkendte, at de har store problemer med at nå at leve op til aftalen med regeringen om mammografiscreeninger til alle kvinder mellem 50 og 69 år. En af de regioner var Region Hovedstaden. Og i Folketinget er både sundhedsordfører for De Konservative Helle Sjelle og formand for Folketingets sundhedsudvalg Birthe Skaarup (DF) bestyrtede over meldingen. - Jeg er dybt forundret, og står tilbage med en følelse af, at regionerne ikke betragter denne her sygdom, som yderst alvorlig, lød det fra Birthe Skaarup til Ritzau. Men kritikken er forfejlet, mener Danske Regioner. De mange undersøgelser skal blot iværksættes inden 2007, mens regionerne har to år til at få dem gennemført, forklarer formanden for danske Regioners sundhedsudvalg, Orla Hav (S). Og det når de, mener han, efter at interesseorganisationen mandag har ringet rundt til samtlige danske regioner. - Meldingen fra regionerne er stadigvæk, at de vil være klar med deres screeningsprogrammer inden udgangen af i år, siger Orla Hav. Men selvom Regionerne nu lover, at alle danske kvinder i alderen 50-69 år inden 2008 vil være omfattet af et screeningsprogram og løbende blive indkaldt til en screeningsundersøgelse for brystkræft, erkender Orla Hav problemerne med at skaffe personale til screeningerne. - Det er vigtigt at understrege, at det ikke er nogen nem opgave at rekruttere personale til hele screeningsprogrammet. For det er naturligvis samtidig vigtigt, at dette tilbud ikke går ud over udredning af kræft i øvrigt. Jeg synes derfor, det er helt urimeligt, at regionerne nu bliver kritiseret for ikke at kunne leve op til deres aftale med regeringen, siger Orla Hav. /ritzau/
Meldingen fra regionerne er stadigvæk, at de vil være klar med deres screeningsprogrammer inden udgangen af i år. Men opgaven er ikke nem.